Málaga CF

Málaga Club de Fútbol er en spansk fotballklubb fra Málaga i Andalucía. Klubben var opprinnelig andrelaget til CD Málaga, en tidligere fotballklubb fra samme by. Klubben debuterte i La Liga i 1999, og vant UEFA Intertoto Cup i 2002. Dermed kvalifiserte de seg for den kommende sesongens UEFA-cupen, og spilte seg helt til kvartfinalen.
I 2006 rykket Málaga ned fra La Liga. Samme år kjøpte Lorenzo Sanz 97  % av klubbens aksjer, og utnevnte sønnen, den tidligere lagkapteinen Fernando Sanz, til klubbpresident. Lorenzo Sanz har tidligere vært klubbpresident i Real Madrid, og Fernando Sanz spiller i samme klubb på samme tid. 
I dag har klubben også sitt eget andrelag, Málaga CF B.


== Historie ==


=== Atlético Malagueño ===
Málaga CF ble stiftet 25. mai 1948 da CD Málaga overtok en juniorklubb, CD Santo Tomás, med det formål å etablere et reservelag. Klubben fikk navnet Club Atlético Malagueño, en blanding av navnene til klubbene som i sin tid ble samlet for å stifte CD Málaga. Til sesongen 1959–60 rykket CD Málaga ned til Tercera División, det fjerde nivået i spansk fotball. Reservelaget CA Malagueño spilte allerede i samme divisjon, og ettersom CA Malagueño var CD Málagas reservelag, skulle førstnevnte blitt degradert, men unngikk dette ved å melde laget inn til det spanske fotballforbundet som en egen klubb.
I 1992 ble CD Málaga oppløst av økonomiske problemer, men CA Malagueño fortsatte. I 1992–93-sesongen rykket laget opp til Segunda División B. Etter kun et år ble laget derimot degradert igjen på grunn av økonomiske problemer, og lidde nesten samme skjebne som CD Málaga. I en avstemning 19. desember 1993, ble klubbens navn endret til Málaga Club de Fútbol S.A.D.


=== Bedre tider ===
Tidlig etter tusenårsskiftet hadde Málaga mange gode unge og etablerte toppspillere. Stadionet, La Rosaleda ble modernisert og utviklet. Selv om klubben aldri var i nærheten av plass i Mesterligaen, var manager Joaquín Peirós tid i klubben suksessfull. I 2002 vant klubben UEFA Intertoto Cup, etter å ha slått K.A.A. Gent (Belgia), Willem II Tilburg (Nederland) og Villarreal CF (Spania).
Prestasjonene i Intertotocupen gjorde at laget kvalifiserte seg for UEFA-cupen sesongen etter. Der slo de blant andre FK Željezničar, som ble slått ut av Mesterligaen av Newcastle, 1–0 sammenlagt etter to kamper. I tillegg slo Málaga de regjerende polske seriemestre Amica Wronki 4–2 sammenlagt, og vant 2–1 over Leeds United på Elland Road etter 0–0 i Spania. Den siste av en serie imponerende seire kom mot AEK Athen i åttendedelsfinalen. I kvartfinalen ventet Boavista FC, som vant 4–1 på straffer. I 2008 ble det avslørt at Boavista var innblandet i kampfiksing, noe som betyr at Málaga kanskje hadde nådd semifinalen, der Celtic FC slo Boavista 2–1.
Etter at manager Peiro pensjonerte seg i 2004, forlot flere spillere klubben; Dario Silva, Kiki Musampa, Dely Valdres og Petro Contreras. Juande Ramos tok over som trener, og ledet Málaga til klubbens kanskje største resultat, 5–1 mot FC Barcelona på La Rosaleda. Leiesoldaten Salva scoret hat-trick, og endte til slutt sesongen bare to mål bak toppscorertittelen. Ramos har hatt mange korte perioder i en klubb, og forlot Málaga etter kun ni måneder, til fordel for Sevilla. Gregorío Manzano tok over som trener i juli 2005.


=== Nedturer og nedrykk ===
Den nye treneren fikk ikke et overbevisende mannskap å rå over, og klarte ikke å holde Málaga i La Liga. Laget rykket ned etter en skuffende 20.-plass, men startet 2006–07-sesongen med god tro på direkte opprykk. Laget begynte sesongen bra, men spilte etter hvert mange dårlige kamper. To av de siste seks serierundene lå laget under "streken", men klarte til slutt 15.-plass. 2007–08-sesongen var langt bedre, og laget endte til slutt på 2.-plass, og rykket dermed opp til La Liga. I tillegg oppnådde laget seks sesongrekorder;

Raskeste mål i en kamp: 10 sekunder – Nabil Baha for Málaga mot Cádiz CF (5. jan 2008)
Flest mål av samme spiller i en kamp: 3 – Antonio Hidalgo for Málaga mot Hércules CF (18. mai 2008)
Flest mål i en kamp: 10 – Málaga CF 4–6 Hércules CF (18. mai 2008)
Flest mål scoret av tapende lag: 4 – Málaga CF 4–6 Hércules CF (18. mai 2008)


== Spillerstall ==
Oppdatert 27. oktober 2022.


=== Utlånte spillere ===


== Meritter ==
UEFA Intertoto Cup: 1
2002
Segunda División: 1
1998-99
Trofeo Ciudad de Torcal: 5
1998, 1999, 2000, 2004, 2005
Trofeo Costa del Sol: 1
20057 sesonger i La Liga
3 sesonger i Segunda División
3 sesonger i Segunda División B
1 sesong i Tercera División


== Nyere historie ==


== Stadion ==
Málaga CFs stadion er Estadio La Rosaleda. Opprinnelig var det stadionet til CD Málaga. Stadionet ble bygget i 1941, og etter en større femårig oppgradering, sto stadionet ferdig i sin nye drakt, i juni 2006. Stadionet har nå en kapasitet på 28 963, og en banestørrelse på 105x68 meter.
Den nylige oppgraderingen er veldig omdiskutert. Málaga CF møtte stor motstand blant offentlige instanser, og fikk lite midler til byggingen. Konflikten gjaldt hva byen trengte og hvor mye penger det offentlige hadde å avse til byggingen. Resultatet ble at stadionet er nesten helt bygget av betong, og den utvendige fasaden er ikke engang ferdigbygget. Grunnen til at stadionet ikke utfyller forhåndsforventningene er de manglende offentlige midlene, mens andre stadionprosjekter har fått tildelt store summer. 
Et eksempel er Olympiastadion i Sevilla. Da den ble bygget på slutten av 1990-tallet, og fikk tilført millioner for å tilfredsstille kravene til OL-anlegg, ettersom OL ble arrangert der i 1999. Utenom OL, har ikke stadionet hatt noen funksjon, ettersom Sevillas to store fotballag, Sevilla og Real Betis, allerede har finanser til å bygge, eie og drifte sitt eget fotballstadion, og har konkrete planer om å bygge ut sine nåværende stadioner. Faktisk står Olympiastadion stort sett tom, bortsett fra noen få landskamper (landslaget spiller ikke på én fast arena).


== Referanser ==


== Eksterne lenker ==
(ar) Offisielt nettsted 
(en) Málaga CF – kategori av bilder, video eller lyd på Commons